sokeri arkistot - Page 2 of 6 - Ainon Tarinoita Treenaamisesta
Sokeria on nykyään kaikkialla! Välillä sitä miettii, että miten sitä voidaan edes tunkea niin moneen eri ruokaan ja valmisteeseen. Myös sellaisissa tuotteissa missä sitä ei todellakaan tarvisi olla tai voisi kuvitella olevan. Mikäli haluaa välttää piilosokeria, kannattaa aina kurkata ostettujen purkkien taakse ja tsekata kohta ”hiilihydraatteja, joista sokereita”.
mut täähän on vaan ketsuppia..
Sokeria on tietysti myös luonnostaan monissa ruoka-aineissa, eikä ihan kaikkea sokeria pysty eikä tarvitsekkaan välttää. Silti on hyvä ymmärtää, että monet terveelliseksi mielletyt valmisteet voivat olla itse asiassa hyvin kaukana siitä mitä oli ajatellut. Mielestäni näin kuvien avulla on myös helpompi ymmärtää miten paljon tulee syötyä sokeria kokonaisuudessaan. Itse olen sitä mieltä että sokeri on sokeria, eikä esimerkiksi hedelmäsokeri ole sen kummempaa kuin muukaan vastaava. Olen toki myös sitä mieltä, että esimerkiksi hedelmiä syömällä saa myös hyödyllisiä ravintoaineita ja vitamiineja, mutta niidenkin kanssa on hyvä ymmärtää suhteuttaa syöminen omaan aktiivisuuteen sopivaksi! :)
Kaikkeen mainontaan kannattaa suhtautua myös varauksella. Nimien avulla myydään todella paljon kuraa, sillä ihmiset saavat helposti tuotteista terveellisen mielikuvan nimityksistä johtuen. Esimerkiksi proteiinipitoinen, gluteeniton, luomu, vähäsokerinen tai vähärasvainen saavat aikaiseksi mielikuvan terveellisestä tuotteesta. Sokeriton suklaa voi silti olla kunnon kaloripommi, koska se sisältää runsaasti rasvaa, samoin vähärasvainen jugurtti saattaakin olla todellinen sokeripaukku. Kannattaa aina miettiä kokonaisuutta yksityiskohtien sijaan!
Limppareiden kuningas Coca Cola sisältää 11g sokeria/100 ml, eli 1,5 litran pullossa on jopa 82,5 sokeripalaa.
Hedelmä- ja marjamehut eivät jää kovinkaan paljon huonommaksi. Eri tuotemerkkien välillä on pieniä eroja, mutta alla olevassa kuvassa näkyvä appelsiini-mangomehu sisältää 12 g sokeria, eli litrassa on 60 palaa sokeria.
Erilaiset energiajuomat ovat etenkin nuorison suuressa suosiossa. Red bullissa on sama määrä sokeria, kuin Coca Colassa, joten puolen litran tölkissä on siis 28 palaa rehellistä sokeria. Red bull taitaa antaa muutakin kuin siivet…
Lonkerot, siiderit ja muut makeat juomasekoitukset menevät myös samaan kategoriaan yllä olevan kanssa. Tähän kun lisää vielä alkoholista tulevat kalorit niin tuloksena on melkoista lihotuslitkua. Jos illan aikana imaisee esim. 6 kpl kultalonkeroa tulee saldoksi 168 sokeripalaa. Tähän kun lisätään alkoholin aiheuttamat negatiiviset vaikutteet kehoon, niin ei kannata ihmetellä jos paino nousee biletyksen johdosta.
Vitaminoituja vesiä pidetään terveystuotteina, mutta pieleen menee jälleen. Pullolinen vitaminoitua vettä sisältää 32 g sokeria, mikä vastaa 10-13 sokeripalaa mausta riippuen. Vitamiinit kannattaakin ottaa mielummin muulla tapaa.
Valio on alkanut vähentää sokerin määrää tuotteissaan, mutta silti hedelmäpommi jugurtti (jossa siis 30% vähemmän sokeria) sisältää 9,6 g sokeria / 100 ml, jolloin 1 kg:n tölkissä on jopa 38,5 palaa sokeria. 2,5 desilitran purkista saa 10 palaa sokeria. Samaan kategoriaan menee kaikki maustetut jugurtit, rahkat ja vanukkaat, ellei niitä ole makeutettu makeutusaineilla. Etenkin näissä valmisteissa kannattaa olla valppaana, sillä nykään on jos minkämoista proteiini-nimikkeellä viritettyä versiota, jotka ovat proteiinipitoisuudestaan huolimatta todella sokeripitoisia.
Ketsuppi mielletään suhteellisen terveelliseksi mausteeksi, mutta valitettavasti niihinkin on lisätty sokeria. Heinzin tomaattiketsuppi sisältää 23 g sokeria per 100 g, joka tarkoittaa että kilon pönikässä on 115 palaa sokeria. Jos jokaiseen sapuskaan lorauttaa kunnon setit ketsuppia, nostaa se sokerin saantia jo melko hurjasti. Itse tykkään käyttää ketsuppia ja suosin stevialla makeutettua versiota, jossa on jopa puolet vähemmän kaloreita ja neljä kertaa vähemmän sokeria, kuin esimerkiksi tässä Heinzin versiossa.
Froosh hedelmäsmoothie 250 ml = 15 palaa sokeria
Oatly kaurajuoma suklaa 1 l = 37,5 palaa sokeria
Aloe Vera – juoma 0,5 l= 19 palaa sokeria
Appelsiini-mangomehu 1 l = 60 palaa sokeria
Persikan makuinen jää tee 1,5 l = 56 palaa sokeria
Vitamiinivesi 0,5 l = 10,5 palaa sokeria
Yllä oleva kuva ja määrät havainnollistamassa kuinka helposti sitä voi hörpätä kurkusta alas suuria määriä kaloreita. Itse en mielellään juo kaloreita, vaan käytän aina vettä tai sitten limsaa light- muodossa. Ja eihän ne makeutusaineetkaan hyvästä ole, mutta itse teen valinnan sokerin ja makeutusaineen välillä niin että kallistun sinne lightien puolelle. Tässä pieni vertauskuva siihen, paljonko sokeria suklaa sisältää. Esimerkkinä 250 ml hedelmäsmoothieta = 15 palaa sokeria vs. 100 g suklaata = 23 palaa sokeria. Ei kovin suurta eroa, mutta mielikuva terveellisen ja epäterveellisen välillä on aika suuri!
Ja sitten.. :D
Aiheeseen liittyen luin artikkelin jonka aihetta oon miettinyt paljon itsekin. Lapset ja sokerin syöminen on toki arka aihe, mutta aihe, johon pitäisi puuttua paljon enemmän. Kyseessä on toki iltapäivälehden juttu, joihin voi aina suhtautua noh..kevyemmällä mielellä, mutta aihe on kuitenkin sellainen jota saisi ottaa enemmänkin esiin.
”Vaikka monet vanhemmat tietävät sokerilla olevan vaikutusta moniin elämän osa-alueisiin aina energiatasoista, unirytmiin ja oppimiseen, harva kuitenkaan ymmärtää, kuinka paljon sokeria lapset tulevat kuin huomaamatta syöneeksi päivän aikana.” Koko artikkeli täällä.
Kategorioissa: paljonko sokeria ruokasi sisältää, piilosokeri, ravinto, sokeri